
Тема 5
Права, съставляващи свободата на движение по чл. 45 ДФЕС

1.1. Права по отношение на движението. Уредбата на § 3 също е рамкова – тя не е изчерпателна, а урежда само основните аспекти. Нормата обаче е с достатъчно висока степен на конкретност, за да се ползва с директен ефект. Тя гарантира:
1.1.1. Право на излизане от една ДЧ и влизане в друга ДЧ („придвижване свободно по територията на ДЧ с цел постъпване на работа и осъществяване на трудова дейност – чл. 45, § 3, б. „б”). 

1.1.2. Право на пребиваване във всяка ДЧ за целите на заетостта (за търсене на работа или осъществяване на трудовата дейност). Това право включва всички, свързани права – получаване на удостоверение за пребиваване (карта за пребиваване), права на членовете не семейството и т.н. (по § 3, б. „в”, по отношение на обхванатите лица виж по-горе).

1.1.3. Право на пребиваване след края на трудовата дейност („да остава на територията на ДЧ след наемане на работа” – по § 3, б. „г”).

1.2. Права по отношение на трудовата дейност. Разбира се, това е ядрото на свободата на движение – правата, свързани с осъществяването на трудовата дейност в друга ДЧ или конкретизацията на принципа на недискриминация на основание гражданство.
1.2.1. Член 45, § 2 гарантира равното третиране по отношение на:

· „заетостта”, т.е. постъпването на работа и осъществяването на трудова дейност без каквато и да било дискриминация на основание гражданство – доразвито в § 3, б. ”а”);
· „възнаграждението”, посочено изрично като аспект, по който на практика най-често възникват проблеми – работодателите не рядко наемат граждани от други, разбирай по-бедни, ДЧ именно с намерението да им заплащат за същия вид дейност или резултат по-малко, отколкото на своите сънародници с по-висок стандарт;
· „другите условия на труд” – рамкова уредба, включваща всички други аспекти на трудовото правоотношение: работно време, правото на отпуск (чл. 31, § 2 ХОПЕС, озаглавен „Справедливи и равни условия на труд” изрично закрепва право на ограничаване на максималната продължителност на труда, на периоди на дневна и седмична почивка, както и на платен годишен отпуск), конкретните условия на труд, обезщетения, социални и осигурителни права и задължения, привилегии, облекчения и т.н. (виж подробно по-нататък). Член 31, § 1 ХОПЕС изрично потвърждава правото на справедливи и равни условия на труд,  които опазват неговото здраве и сигурност и зачитат достойнството му”.
· Изброяването е очевидно неизчерпателно. Разбира се, съдът в Люксембург най-често приема, че именно тази формулировка е правната основа, както за конкретизацията във вторичните правни източници, така и за извеждането в съдебната практика на множество права, които не са споменати изрично нито в чл. 45 ДФЕС, нито в производното законодателство. Така например чл. 32 ХОПЕС изрично закрепва „забрана на детския труд и защита на работещите младежи”.
1.2.2. Материята е детайлно доуредена в Регламент 1612/68 на Съвета от 15 октомври 1968 г. относно свободното движение на работници (в Общността).
1.2.2.1. Член 1 на Регламента урежда едновременно
· правото на достъп до работа (достъп до свободни работни места) при същите условия, като гражданите на приемащата ДЧ; чл. 29 ХОПЕС закрепва изрично и право на достъп до безплатна услуга за намиране на работа;
· и правото на осъществяване на трудова дейност на съответното работно място.

1.2.2.2. Член 2 доразвива концепцията за недискриминация изрично по отношение на предложенията, сключването и изпълняването на трудовите договори – при равно прилагане на релевантното национално законодателство.
1.2.2.3. Член 3 конкретизира забраната за дискриминация по отношение на неприлагане на национални правни норми, които
· пряко или

· косвено  (като цел или резултат) ограничават или чрез дискриминационни условия препятстват достъпа на граждани на ЕС до пазара на труда.
1.2.2.4. Изрично забранени (ал. 2) са разпоредби или практики, които:

· предписват специална процедура за набиране на чужди граждани;

· ограничават или не допускат обявяването на свободни работни места в пресата или друго средство за масово осведомяване или го поставят при условия, различни от тези, приложими към работодателите, осъществяващи своите дейности на територията на тази държава-членка;

· включват в изискванията за постъпване на работа условия за регистрация в службите по заетостта или възпрепятстват набирането на отделни работници, когато се засягат лица, които не пребивават в тази държава.

1.2.2.5. Изискване за владеене на език е допустимо само ако характерът на длъжността го предполага (ал. 1).

1.2.2.6. Член 27 ХОПЕС закрепва и едно ново право, пряко свързано с изброените: „право на информиране и консултиране на работниците в предприятието” (разбира се засягащо и мигриращите работници по силата на общия принцип за равно третиране, макар да не е посочено изрично).

1.2.2.7. Тези права са доуредени надолу в изричен Дял ІІ „Заетост и равно третиране” (чл. 7-9), които налагат забрана на всяка форма на дискриминация по отношение на:
· условията за наемане на работа, и в частност, по отношение на трудовото възнаграждение, уволнението, а при безработица – възстановяването или новото наемане на работа;

· социалните и данъчните предимства („същите”) – ХОПЕС потвърждава в чл. 34, § 2 (в раздел ІV „Солидарност”), че всеки, който пребивава и се придвижва законно на територията на Съюза, има право на обезщетения за социална сигурност и на социални придобивки в съответствие с правото на Съюза и с националните законодателства и практики”. Член 34 ХОПЕС гарантира в § 1 „социална сигурност и социална помощ”, вкл. по отношение на майчинство, заболяване, трудова злополука, зависимо положение, старост, загуба на работа, помощ за жилище за достойно съществуване, а в § 2 изрично посочва правото на социална закрила на лицата, които се придвижват в ЕС;
· достъпа до професионално обучение и квалификация. Член 14 ХОПЕС гарантира на „всеки” право на образование, вкл. професионално и продължаващо обучение (§ 1) и безплатно задължително образование (§ 2);
· всички клаузи на индивидуалния или колективния трудов договор;
· синдикални права, като членство в профсъюз и свързаните с това права (чл. 8, с изрично предвидена възможност за „по-широки права на работниците от други ДЧ”, а чл. 28 ХОПЕС закрепва „право на колективни преговори и колективни действия в защита на интересите на работниците, вкл. стачка, в случай на спор”;
· социални права, в частност по отношение на получаване на жилище (в чл. 9, както и в чл. 34, § 3 ХОПЕС) или социални помощи (в чл. 5, както и в чл. 34, § 2 ХОПЕС). В чл. 36 на ХОПЕС е гарантирано и „правото на достъп до услугите от общ икономически интерес (с цел насърчаване на социалното и териториално единство на Съюза).
1.2.2.8. Неприложими спрямо гражданите на ЕС са всякакви квотни ограничения за наемане на чужденци (чл. 4, вкл. и по отношение на дейности, имащи специфична регламентация, като тази за футболните отбори).
1.2.3. Изрично са предвидени разпоредби относно членовете на семейството (Дял ІІІ, чл. 10-12: очертаване на кръга на членовете на семейството – виж в предишната глава и правото на пребиваване, право на самостоятелно постъпване на работа, право на достъп до всички форми на образование). Защитата на семейството е водещ принцип в правото на ЕС, прогласен изрично и в чл. 33 на Хартата на основните права на ЕС („гарантирана в юридически, икономически и социален план”.

1.2.4. Гражданите на 3-ти страни, които пребивават законно в една ДЧ като част от семейството на работник – гражданин на ЕС, също имат определени права. 
1.2.4.1. Първоначалните ограничения по чл. 11 на Регламент 1612/68 отпаднаха с отмяната на този член с Директива 2004/38. Нейният чл. 23 определя, че „независимо от националността си, членовете на семейството на гражданин на Съюза, които притежават право на пребиваване или право на постоянно пребиваване в ДЧ, имат право да извършват там дейност срещу възнаграждение”.
1.2.4.2. Гражданите на трети страни, с които е сключено споразумение за асоцииране, имат правата, които споразумението определя. Когато споразумението предвижда прилагането на принципа на недискриминация, съгласно неговите условия гражданите на съответната трета страна ще имат пълни права.
1.2.4.3. По отношение на гражданите на 3-ти страни, с които не е сключено споразумение за асоцииране, принципът на недискриминация ще поражда своите пълни последици само ако те имат предоставено право на дългосрочно пребиваване (чл. 11 и 21 на Директива 2004/38), като се има пред вид запазената възможност на ДЧ да определят условията за достъп до своя пазар на труда (квоти, изискване за виза и т.н.). Спрямо тях принципът на недискриминация се прилага в пълен обем по отношение на условията на труд, но не и по отношение на самия достъп до пазара на труда: ДЧ могат да ограничават постъпването на такива лица на работа, но когато това е разрешено, те са напълно равнопоставени на националните граждани.
1.2.4.4. Най-общо Хартата на основните права на ЕС защитава в целия интеграционен съюз и по отношение на всички граждани правата, които гарантира. Това, разбира се, не препятства наличието на диференциран режим (според чл. 52 всички права се прилагат при условията, предвидени в другите актове, в които са закрепени, в частност в ДФЕС, който пък допуска известни възможности за прилагане на различни национални разпоредби, виж предходната глава). Независимо обаче от възможността съгласно производните съюзни източници ДЧ например дори да изведат от територията си граждани на трети страни като крайна мярка, според чл. 19 принудително отвеждане, експулсиране или екстрадиране е напълно недопустимо, ако лицето бъде отпратено към държава, в която съществува сериозен риск да бъде осъден на смърт, да бъде подложен на изтезание или на друго нечовешко или унизително отношение или наказание. Нещо повече – дори съюзното право да не ограничава някои национални мерки (отнасящи се до „изцяло вътрешни ситуации”), то ЕКПЧ може да наложи недопустимост на националните мерки.
2. Право на придвижване
Традиционно суверенно право на всяка държава е самостоятелно, чрез своето законодателство, да определя правилата за влизане и прес​той на нейната територия. Интеграционното право обаче задължава всяка ДЧ то​тално да ги „отвори" за гражданите на другите ДЧ, като осигури изравняване в третирането на гражданите на другите ДЧ със своите граждани. По своя материален обхват това право се явява предпоставка за упражняване на всички други права, свързани със свободата на движение на гражданите като цяло. Разбира се, доколкото е доуредено в директива, то изисква приемането на съответно национално законодателство – и интеграционният съд не се е колебал да наложи особено стриктен прочит на изискването за точно транспониране (като е обявявал за недобро транспониране дори най-малките опити за запазване на свобода на преценка по целесъобразност от страна на ДЧ).
2.1. За да се ползва от правото на свободно придвижване по територията на ЕС, гражданинът на една ДЧ трябва първо да може да напуска своята държава, което се удостоверява с простото представяне на ва​лидна лична карта или паспорт. 
2.1.1. Това право само по себе си произтича от националните конституции и международните инструменти за защита на правата на човека. По същество чл. 4, § 1 на Директива 2004/38 само го потвърждава за нуждите на института на свободното движение: „Всеки гражданин на ЕС, притежаващ валидни лична карта или паспорт, както и членовете на неговото семейство, които не са граждани на една ДЧ…, имат право да напускат територията на една ДЧ, за да влязат в друга ДЧ”.
2.1.2. Администрацията на всяка ДЧ е длъжна да издава или да подновява съответния документ и е лишена от правото да изисква изходна виза или нещо друго със същия ефект (чл. 4, § 2 на Директивата). Разбира се, отделните ДЧ не са и не могат да са лишени от възможността да огра​ничават напускането на своята територия от отделни лица, извършили престъпления, за които това се предвижда – стига мярката да е „обоснована и пропорционална”.
2.1.3. Правото на един гражданин на ЕС да напуска своята ДЧ е естествено съпроводено и с недопустимостта на негативни за него последици от този факт – самото напускане по никакъв начин не може да обоснове ограничения на правото му обратно да влезе в същата ДЧ.
2.2. Право на влизане в друга ДЧ. Това право също естествено произтича от разпоредбата на чл. 21 и чл. 45 ДФЕС (единствена преди Маастрихт).
2.2.1. Аналогично, правото на влизане на територията на всяка друга ДЧ е свързано единствено с простото представяне на валидна лична карта или паспорт (чл. 5, § 1) и „приемащата администрация" също не може да изисква входна виза (чл. 5, § 1)
. Холандия например е била осъдена за това, че граничните й власти изискват и други формалности, несъвместими с общностния правов ред. Според решението по делото Commission c/ Pays Bas
 изискването да се отговаря на поставени от граничните служители на приемащата държава въпроси (например относно продължителността на престоя или притежаваните финансови средства) не може да се превръща в предварително условие за достъпа да територията й.
2.2.2. Правото на влизане се ползва и от членовете на семейството на мигриращия работник, които не са граждани на ЕС, ако разполагат с карта за пребиваване в друга ДЧ (чл. 10, § 1). Те ще се ползват от това право дори когато не разполагат с такъв документ, ако отказът за влизането им е непропорционална мярка
.
2.2.3. Самата идея за вътрешен пазар („пространство без вътрешни граници” – чл. 26 ДФЕС) е несъвместима с наличието на контрол при преминаването на съществуващите само по смисъла на международното право граници (дори инцидентен). ДЧ бяха задължени до 31 декември 1992 г. да премахнат всякакъв контрол по всички граници по отношение на всички лица (по смисъла на предвиденото с Единния европейски акт в чл. 7А ДЕИО). На практика обаче това не се случи в пълна мяра. Интеграционният съд прие дори, че контролът, „ако е пропорционален и не създава сам по себе си изкуствени затруднения”, може да бъде осъществяван при определени условия
.
2.2.4. Именно затова се налага да се вземат мерки за „постепенно премахване на контрола”. Конвенцията от 19 юни 1990 г. за прилагането на Шенгенските споразумения (от 1985 г.) позволи пресичането на вътрешните граници на всяко място, без да се прави никаква проверка на лицата, „освен когато общественият ред или националната сигурност го изискват" (чл. 2 на Конвенцията). Договорът от Амстердам (в сила от 1 май 1999 г.) включи Шенгенските споразумения в „първия стълб" на ЕС (освен по отношение на Обединеното Кралст​во, Дания и Ирландия). Днес след ЛД те са част от компетентността на ЕС в рамките на „пространството на свобода, сигурност и правосъдие” (поделена компетентност по чл. 4, § 2, б. „J” от ДФЕС). 
2.2.5. Правото на краткосрочно пребиваване до 3 месеца (туристическо) не е свързано с осъществяването на икономическа дейност и може да се разглежда просто като проявление на правото на напускане на една ДЧ и влизане на територията на друга ДЧ извън икономически контекст. Чл. 6 на Директива 2004/38 предвижда то да се осъществява от гражданина на ЕС и членовете на неговото семейство, които не са граждани на ЕС, „без други условия или формалности, освен валиден документ за самоличност”. Това право не допуска изискването влизащите лица да се регистрират пред местната администрация. Отменената Директива 73/148 определяше тези лица като „получатели на услуги”, валидно от момента на първата покупка в чуждата ДЧ на стока или получаването на услуга. Новата Директива 2004/38 премахна тази условност, като обаче потвърди изискването тези лица „да не се превръщат в „тежест за социалната система на приемащата ДЧ” (чл. 14, § 1).
3. Право на „пребиваване”
Въпреки че чл. 20 ДФЕС прави своеобразна „генерализация" на правото на влизане и пребиваване, то чл. 45 ДФЕС го предоставя на лицата, които искат „достъп до платена работа и възможност да я извършват" (чл. 2 на Директива 68/360)
. Извън неговия обхват отчетливо остава – и трябва ясно да се различава – „правото на установяване”, закрепено в чл. 49 и сл. ДФЕС, и „правото на предоставяне на услуги” по чл. 56 и сл. ДФЕС, които са пряко свързани с разбирането за „самостоятелно” осъществяване на икономическа дейност
 и поради това не са предмет на разглеждане в този труд.
3.1. Възниква въпросът дали съюзното право ще се прилага и за гражданин на ДЧ, който иска да пребивава в друга ДЧ, не за да упражнява някаква определена дейност, а просто за да търси работа. Според чл. 45, § 3, б. „а” свободата на движение съдържа правото „да се приеме действително направено предложение" за работа, но практиката на СЕО е значително по-либерална. Тя приема, че правото на престой в друга ДЧ „съгласно целите на Договора и в частност, за да търси или упражнява професионална дейност, съставлява право, непосредствено гарантирано от Договора или според случая от разпоредбите на вторичното право, приети за приложението му"
.
3.1.1. При определянето на срок, въз основа на който да се установи наличието на необходимата „връзка с държавата”, приложение намира чл. 14, § 4, б. „б” на Директива 2004/38, съгласно който ДЧ не могат да постановят експулсиране на граждани на Съюза или на членове на техните семейства, ако те „са влезли на територията на приемащата ДЧ, за да търсят работа“. При това положение не се допуска никакво ограничение („дискриминация на основание гражданство”), ако заинтересованите лица могат да представят доказателства, „че продължават да търсят заетост и за това, че имат реален шанс да бъдат наети на работа“.

3.1.2. Правото на престой на търсещите работа съобразно чл. 45 ДФЕС може да бъде лимитирано във времето. При липса на съюзна разпоредба, определяща конкретен срок за престой за търсене на работа за европейските граждани, ДЧ имат право сами да определят разумен срок за тази цел. Ако обаче след изтичането на този срок заинтересованото лице все пак представи потвърждение,че има реални шансове да бъде заето, то не трябва да бъде принуждавано да напускане територията на страната
. 

Това е недвусмислен израз на изключително широкото разбиране на Съда на ЕС за правата и възможностите на съюзния гражданин, който действително мигрира с цел работа. Разбира се, какво ще бъде това потвърждение, че дадено лице е с реални шансове да започне работа, не е определено, но в духа на тълкуването на интеграционните разпоредби максимално благоприятстващо, всички, търсещи работа, следва да се приемат например: регистрация в бюрата по труда, преговори с различни работодатели, явяване на конкурси или интервюта, покана от работодател и т.н. Но както Съдът подчертава, преценката дали връзката с пазара на труда е реална в случай на спор ще се прави от национална юрисдикция. Националните юрисдикции от своя страна са намерили множество поводи да поискат тълкувателно произнасяне от интеграционния съд.
Отчитайки факта, че правото на престой е директно гарантирано от Учредителните договори, СЕО определя, че предоставянето на документ (титул) за престой, както е предвидено в Директива 68/360, трябва да бъде считано не като правопораждащ акт, а като акт, предназначен да констатира от страна на държавата, индивидуалната ситуация на всеки гражданин на друга ДЧ от гледна точка на интеграционното право
. Правата съществуват независимо от документа за престой – „той констатира, а не разрешава”. Конкретното им упражняване от всяко отделно лице е в зависимост от неговата индивидуална ситуация, от всички изброени по-горе предпоставки – дали за пръв път идва в качеството си търсещ работа в дадена страна, дали разполага с достатъчно средства за себе си и за семейството си, дали представлява заплаха за обществения ред и сигурност, дали не мигрира само с цел използване на по-благоприятна система за социално подпомагане и други условности, които всяка държава взема предвид. Но и които не трябва да бъдат тълкувани стеснително – и винаги в съответствие с основните принципи на съюзното право. И едва след като се вземат предвид тези съображения, може да се прецени дали един престой, въпреки наличието на „титул за престой”, е незаконосъобразен…

3.1.3. В запитването по делото Collins
 се посочва, че Федерална република Германия не позволява на лицата, пристигнали на територията й с цел намиране на работа, да получават социални помощи. Националната правна уредба прилага най-тясно тълкуване на чл. 24, § 2 на Директива 2004/38. Германските разпоредби не допускат каквато и да било преценка, въз основа на която ищците по конкретното дело пред националния съд да установят някаква връзка с територията на Германия, поради което следва единствено да се приеме, че е налице несъответствие на германските норми с ДЕО.

3.2. Съдът е приел също, че срок от 6 месеца „по принцип би бил достатъчен”, но се противопоставя категорично на възможността лицето да бъде принудено да напусне приемащата страна, ако докаже, че продължа​ва да търси работа и че има действителни шансове да бъде нает (да намери)
. Особено ясно се подчертава изискването да се предостави право на „разумно дълъг престой" – реално позволяващ на лицето без притеснение да търси и евентуално наистина да намери работа – което се предполага и като действителен мотив на неговото желание за престой.
3.3. Правото на пребиваване не се прекратява, когато приключи професионалната дейност – например, когато работникът достигне възраст за пенсия или е засегнат от увреждане, което не му позволява повече да работи. Специално са приети разпоредби, които му гарантират правото да продължи престоя си в страната, в която се е настанил
. Правото на престой не се прекратява и с приключването на трудовото правоотношение. Дори един работник да се намира в безработица в приемащата страна, правото на престой се запазва, ако преди това е работил там
. Въвежда се едно просто и логично изискване – лицето, което иска да продължи престоя си в „приемащата" страна, просто трябва да е финансово обезпечено.

В решението по делото Collins
 СЕО допуска възможността лицата, имащи „връзка“ с приемащата държава, да се позовават изцяло на чл. 45 ДФЕС. Жалбоподателят (по делото пред националния съд Sozialgericht Nuremberg, който отправя запитването) е ирландски гражданин, работил в Обединеното кралство, и до момента, когато поисква да му бъде отпусната помощ в тази държава, са изминали 17 години. Решението се опира на предходната съдебна практика и развива доктрината за „връзката“ между лицето, упражняващо правото си на свободно придвижване, и приемащата държава, съгласно която, когато лицето е полагало труд в приемащата държава, то следва да може да се позове на чл. 45, макар формално вече да няма качеството „работник”.

Националната юрисдикция (Sozialgericht) поставя и въпрос за прекратяването на социалната помощ поради превишаване на максималната продължителност на пребиваване, предвидена в Директива 2004/38. С други думи има съмнения относно законността на мярка, която изначално изключва прилагането на общностните норми, когато дадено лице, упражнило правото си на свободно движение, вече не отговаря на условията, при които е ползвало това право. В конкретния случай лицето е притежавало определения в чл. 45 статус на „работник”, но когато става безработен, правата му, включително да получават социални помощи, са прекратени.

За да разреши този въпрос, в своето писмено становище Комисията се позовава на чл. 7, § 3, б. „в” на Директива 2004/38, който е приложим към положението на жалбоподателя в главното производство. Когато работник, който е упражнявал правото си на свободно движение за период по-кратък от една година, е в положение на принудителна безработица и „е регистриран в съответното бюро по труда“, Директива 2004/38 гарантира трудовия му статут и оттам правото да пребивава в приемащата държава. При наличие на тези обстоятелства лицето запазва правата си, предоставени му от интеграционната правна уредба, за период не по-малко от 6 месеца.

Тази разпоредба потвърждава пълното прилагане на чл. 45 в конкретния случай. Макар че жалбоподателите са работили и пребивавали по-малко от една година и поради това не са влезли в изискваната в съдебната практика „връзка”, така че свободното движение да придобие истинско измерение, Директива 2004/38 преодолява това изискване, като подчинява свободното движение на хора на определени условия, за да се избегнат злоупотреби и за да се запази стабилността на публичните финанси в приемащите държави-членки.

Съгласно определението на запитващата юрисдикция (Sozialgericht), както г‑н Vatsouras, така и г‑н Koupatantze не по своя вина са загубили работните си места преди изтичането на една година. Не се уточнява дали са се регистрирали в бюрото по труда, в който случай би бил приложим чл. 7 от Директива 2004/38. Запитващата юрисдикция е тази, която трябва да проучи този въпрос.

Съмненията на Sozialgericht засягат същността на Директива 2004/38. Член 24, § 2 обхваща две различни правни положения. От една страна: положението на лицата, които искат помощи за издръжка като стипендии или заеми за обучение, т.е. студентите, които упражняват правото на свободно движение (по делото Förster
 СЕО обаче постановява, че ограничението, наложено от чл. 24, § 2 на Директива 2004/38 спрямо студентите – изискване на 5-годишен минимален срок на обучението – е съвместимо с чл. 21 ДФЕС). От друга страна: положението на лицата, които се установяват на територията на дадена ДЧ за период от три месеца или за периода, необходим за активно търсене на работа. Първите могат да искат помощи от такъв характер едва след като придобият право на постоянно пребиваване, което съгласно Директива 2004/38 се предоставя след изтичането на 5 години. Вторите придобиват право на „социално подпомагане“, когато си намерят работа.

3.4. Едно лице се ползва от правата по чл. 45 и производните източници, ако пребивава в една ДЧ, за да „търси работа”, след като вече е осъществявало в тази държава трудова дейност. Дори дейността да е била „странична и допълнителна“, полаганият труд, колкото и скромен да е, доказва способността на лицата, които го извършват, да встъпят в трудово правоотношение. Още повече, че конкретното лице изпълнява своите трудови задължения почти една година, обстоятелство, което не позволява престоят му в Германия да бъде определяно като „социален туризъм”. Конкретното лице (Koupatantze) не уточнява каква е работата и заплатата му, но и „нищо не сочи дейността му да е била фиктивна, доколкото е прекратена по причини извън неговата воля”. Освен това след спирането на помощите се връща на работа, което показва, че в разумен срок действително и ефективно е търсил работа.
Лицето е в „по-добро положение за намиране на работа”, тъй като предишната му дейност е била от трудово естество. Лице, което вече е извършвало трудова дейност срещу възнаграждение, има по-големи възможности да се приобщи към пазара на труда. По същия начин наличието на макар и незначителни насрещни престации обосновава в още по-голяма степен приложението на правата по чл. 45. Следователно лица (като Vatsouras и Koupatantze по въпросното дело), които още в първите месеци от пристигането си в Германия са извършвали икономическа дейност, трудно могат да бъдат окачествени просто като „търсещи работа“, ако те впоследствие остават безработни.

3.5. Право на пребиваване след края на трудовата дейност.
3.5.1. Лицата, които са работили в другата ДЧ, но са в принудителна безработица
, също ползват право на пребиваване според чл. 7, § 3, б. „с” на Директива 2004/38: безсрочно, ако преди това са работили поне една година непрекъснато, или за срок до 6 месеца. Член 14 на Директивата гарантира запазването на правото на пребиваване до тогава, докато лицата отговарят на другите изисквания, предвидени в разпоредбите на директивата.

3.5.2. Уредбата на правата на „икономически неактивни граждани” позволяват на гражданите на ЕС „да остават на територията на ДЧ след наемане на работа
 в тази държава”. Разпоредбата на чл. 45, § 3, б. „г” ДФЕС изрично предвижда това, а вторичните източници (Регламент 635/2006
) го определят по същество като право на „всеки пенсионер” да пребивава във всяка ДЧ, в която желае – като ги приобщава към общата категория на всички граждани ЕС, които могат да пребивават свободно на територията на всяка друга ДЧ, стига да „разполагат с достатъчно средства”. Получаването на редовна пенсия по презумпция е достатъчно
. 
Директива 2004/38 не визира изрично пенсионерите – те са обхванати от разпоредбата относно лицата, които могат да пребивават свободно в друга ДЧ, ако разполагат с „достатъчно средства”. Тя обаче предоставя по-благоприятни условия за придобиване на право на постоянно пребиваване – лицата, които са работили в една ДЧ могат да получат право на постоянно пребиваване в срок само от 3, а не 5 години.

3.6. Право на краткосрочно пребиваване до 3 месеца. Всъщност това е общото право на гражданите на ЕС на свободно движение (по смисъла на чл. 21 ДФЕС), подчинено на общите условия (чл. 6 на Директива 2004/38):
3.6.1. То се осъществява за срок до 3 месеца.
3.6.2. Само срещу представяне на валиден документ за самоличност.
3.6.3. Без никакви други изисквания (напр. за деклариране на пребиваването или регистриране в административна служба на приемащата ДЧ). Най-силно впечатление прави, че базовото изискване лицето да разполага с достатъчно средства не се прилага по отношение на краткосрочното пребиваване до 3 месеца.
3.6.4. Най-общо това право може да бъде определено като „свобода на туристическо движение”. Именно то е в най-голяма степен улеснено от Шенгенските споразумения за премахването на контрола по вътрешните граници на ЕС.
3.6.5. От него се ползват и гражданите на трети страни, пребиваващи на законно основание на територията на една ДЧ (напр. снабдени с нейна виза) – но вече с изискване за деклариране на пребиваването пред властите на приемащата друга ДЧ. В тази категория попадат например всички студенти с продължително пребиваване в една ДЧ (те получават в ДЧ, в която се обучават, карта за пребиваване с определена продължителност според срока на обучението или виза).
4. Карта за пребиваване

Този документ има правоустановителен, а не правопораждащ характер
. Той се издава, не за да позволи, а за улесни осъществяването на право на пребиваване (за повече от 3 м.), произтичащо от УД. Поради това правният режим е максимално либерален.
4.1. Не е необходимо гражданинът на ЕС да моли приемащата страна за „разрешение за пребиваване", каквото са задължени да поискат „другите" чужденци. Трябва да поиска само „карта за пребиваване на гражданин на държава-членка на ЕС" и властите на приемащата страна са длъжни да издадат такава карта, ако молителят отговаря на две кумулативни усло​вия:

· да представи документа, с помощта на който е влязъл на нейна територия (лична карта или паспорт)
;
· да представи декларация от работодател, че ще бъде нает на работа, или удостоверение, че вече работи.
4.1.1. В решението си по делото Royer
 интеграционният съд потвърждава, че правото на влизане в една ДЧ произтича пряко от УД и не зависи от издаването на разрешение за престой от приемащата държава”.
4.1.2. СЕС използва всяка възможност да напомни, че интеграционният законодател признава значимостта на защитата на семейния живот на гражданите на държавите-членки с цел да премахне пречките пред упражняването на основните права, гарантирани от Договора. Директиви 68/360, 73/148 и 90/365 разширяват обхвата на интеграционното право в областта на влизането и престоя на територията на ДЧ за лицата, свързани с гражданите на ДЧ, независимо от тяхното собствено гражданство.

В т. 28 на решението по делото Commission с/ Espagne
 СЕО приема, че правото на влизане на територията на ДЧ, предоставено на гражданин на трета страна, обвързан с гражданин на ДЧ, произтича от семейната връзка. Предоставянето на карта за престой на такова лице също не трябва да се счита като правопораждащ акт, а само като акт, констатиращ от страна на една ДЧ индивидуалното положение на граждани на трета страна, съобразно разпоредбите на съюзното право.
4.1.3. Всъщност СЕС разкрива нещо изключително важно: за да съществува обективно правото на пребиваване, не е необходима карта за пребиваване и упражняването му не може да зависи от предоставянето й. Правото на пребиваване възниква от необходимостта да се гарантира правото на семеен живот на придвижващия се гражданин на ЕС. И второ: предназначението на тази карта е само да констатира, да прогласи (при нужда, напр. в случай на проверка) индивидуалното положение на дадено лице. 

Според т. 33 на решението, когато за влизането на един гражданин на трета страна се изисква виза, всяка ДЧ трябва да предоставя на членовете на семейството на гражданина на ЕС всички улеснения за получаване на визата, която им е необходима. В тази връзка СЕС вече е отсъждал, че по смисъла на Директиви 68/360 и 73/148 издаването на виза трябва да стане във възможно най-кратки срокове, на самия пункт за влизане на националната територия
. 

Ето защо изискването на виза за престой, предвидено в испанското законодателство за получаване на карта за престой, и като следствие отказът да се издаде такава карта на граждани на трети страни, членове на семейството на съюзен гражданин, с мотив, че е било необходимо предварително да кандидатстват за виза за престой в испанското консулство по своето последно местопребиваване, противоречи на съюзното право.

4.1.4. В заключение СЕС определя и 6-месечен срок след подаване на молбата, в който ДЧ следва да удовлетворят подобни искания или да постановят отказ. Един евентуален отказ също ще бъде много трудно оправдан с оглед писаното съюзно право и съдебната практика. Той може да бъде оправдан само по съображения за обществен ред, обществена сигурност и обществено здраве. Както и от възможността лицето да се превърне в неоправдано бреме за социална система на приемащата държава (виж по-горе), неприложимо обаче, когато става дума за член на семейството на работещ гражданин. 
4.1.5. Подобна е постановката на съда и в решението по делото Martínez Sala
 – в т. 5 той определя, че интеграционното право не допуска ДЧ да изискват от гражданите на други ДЧ да притежават карта за престой, предоставена от националната администрация на приемащата държава, за да могат да ползват образователна стипендия, ако за националните граждани се изисква само да имат местожителство или постоянно пребиваване в тази страна. Съдът постановява, че гражданин на ЕС може да се позове на правата си по ДФЕС, ако приемаща страна забавя да му изплати или отказва да му отпусне престация, която се предоставя на всяко лице, пребиваващо легално на територията й, с мотив, че лицето не разполага с документ, какъвто не се изисква за гражданите на тази държава и чието издаване може да бъде забавено или отказано от администрацията.
С това свое решение интеграционният съд разграничава отделните права – напр. право на  пребиваване и право на социална  помощ за образование, с оглед евентуалните изисквания, които отделните страни въвеждат. Картата за пребиваване би могла да бъде документ, свързан с правото на пребиваване, но няма нищо общо с правото на образование и социалните помощи. Щом лицето пребивава легално на територията на страната-членка, то следва да бъде подложено на същите изисквания, като нейните граждани – и само на тях. Всички допълнителни изисквания биха имали дискриминационен характер и биха нарушили признатите му права.

4.2. Картата за пребиваване трябва да важи за цялата територия на приемащата страна и за срок, не по-малък от 5 години, който автоматично може да бъде продължен. Тя не може да бъде отнемана, освен ако титуля​рът не прекъсне своето пребиваване за повече от шест месеца наведнъж или ако доброволно остане без работа (напусне). СЕО подчертава в реше​нието си по делото Royer
, че правото на престой произтича директно от ДЕО (ДФЕС) и ДЧ са длъжни да го зачитат, без да имат право да се произнасят по него (да го преценяват).
4.3. Издаването на карта за пребиваване от приемащата страна има чис​то декларативен ефект – както не веднъж видяхме по-горе, тя няма правопораждащо действие, а е само „акт, предназначен да констатира, от страна на една ДЧ, индивидуалното положение на гражданина на друга ДЧ по отношение на съюзното пра​во". Правото на пребиваване се черпи от гражданите на ЕС директно от разпоредбите на ДФЕС и вторичните източници и никакви национални власти не могат да попречат на неговата реализация. 
4.4. Дори при липсата на карта за пребиваване, правото на пребиваване се запазва – то съществува ipso jure и не зависи от въпросната карта, която има за функция само да улесни упражняването му пред местните власти. Отделните страни са длъжни да съобразят законодателството си с това право. Националните власти могат да предприемат само мерки, които не представляват необосновано препятствие и само ако са строго пропорционални
.
4.5. В отделни случаи тази реализация е възможна дори без издаването на карта за пребиваване – например за работниците, чийто очакван ангажи​мент ще бъде по-кратък от 3 месеца или за или сезонни
 или гранични работници. Гранични работници са тези, които живеят в една държава-членка, работят в друга (най-често съседна), но се връщат в своята „често и постоянно" (ежедневно или за уикенда)
. Особено симптоматично за възможността на интеграционното пра​во да ограничава приложението на националното право, свързано с движе​нието на лицата, е решението на СЕО по делото Giagonidis
. От него мо​гат да се изведат два съществени извода:

- никоя ДЧ не може да пречи на свой гражданин да се ползва от свободите на ЕС, дори ако той не е изпълнил свое задължение към нея (освен ако не го лиши от своето гражданство, с което той автоматично ще загуби и качеството „гражданин на ЕС" и възможността да се ползва от въпрос​ните свободи – ако не притежава или не получи гражданство на друга ДЧ);

- териториалната („приемащата") държава не може да се позовава на
неизпълнени изисквания на другата („националната") държава, за да откаже или ограничи правото на придвижване и свързаните с него други права.

5. Други социално-икономически права, свързани с правата по чл. 45 ДФЕС
5.1. Социално-осигурителни права. Може да се приеме, че най-големият кръг практически проблеми, свързани със свободното движение на лицата, са тези, които засягат социално-икономически права, свързани с трудовата дейност или живота на работника. Поради много широкия кръг права, те са предпоставка за осъществяване на целена или не дискриминационна практика от страна на отделните ДЧ. В същото време работещите в другата ДЧ лица осъществяват свой принос в нейната социално-осигурителна система и основателно имат интерес да търсят защита на полагащите им се блага. Без тях той би бил силно демотивиран да осъществи своята трудова миграция. Към това следва да се добави и факта, че става дума за права, които в много голяма степен засягат и интересуват и членовете на семейството на мигриращия работник. Ако ЕС полага усилия да гарантира „пълния комфорт” на мигриращия работник чрез предоставяне на политически права („за пълно интегриране в професионалната и регионалната общност”, макар и с пренебрежима според мен значимост – виж Част първа), то още по-големи усилия са необходими за реализация на принципа на равно третиране по отношение на социалните права. Още повече, че постигането на „действителна солидарност” е заложено като цел и смисъл на интеграцията още в Декларацията на Моне и Шуман от 1950 г. и изрично закрепено в преамбюла и чл. 3 на ДЕС. Хартата на основните права поставя именно в раздел ІV „Солидарност” (чл. 34, § 2) разпоредбата за равно третиране на гражданите на ЕС, които се придвижват, по отношение на социалното осигуряване и другите социални блага.
Макар чл. 5, § 3 ДФЕС след ревизията от Лисабон да предвижда компетентност на ЕС само за „предприемане на инициативи за гарантиране на координирането на социалните политики на ДЧ” (възможно най-ниската степен на овластяване на ЕС), всъщност на социалната политика е посведен целият Дял Х на ДФЕС (чл. 151-161) и разпоредбите очертават доста съществени компетенции. Въпреки това националните компетенции остават значително по-големи. По отношение на социалното осигуряване не се осъществява нито единна уредба, нито хармонизация. 
Тъкмо поради това обаче още по-голямо става значението на принципа на равно третиране – в рамките на действащите в отделните държави различни режими се налага еднакво третиране на различните лица (граждани на приемащата и граждани на друга ДЧ и свързани с тях лица). От друга страна за хората е от съществено значение запазването (и евентуално трансферът) на техните социални права в държавата по произход. Тъкмо поради това материята е предмет на изрична допълнителна уредба на първично равнище – в чл. 48 ДФЕС (стар чл. 42 ДЕО).
5.1.1. Разпоредбата на § 2 на чл. 45 ДФЕС изрично предвижда премахването на всякаква дискриминация по отношение на …другите условията на труд, но и изобилната съдебна практика, и вторичната правна уредба дават много по-широк прочит.
5.1.2. Пълната равнопоставеност по отношение на социалното осигуряване е „ключова и не допуска никаква индивидуална или субективна преценка”
. Чл. 48 ДФЕС изисква ЕП и Съветът да приемат мерки „в областта на социалното осигуряване, които да гарантират свободното движение на работниците”. Според СЕО приемането на такива мерки е задължително
. През 1971 г. те приемат Регламент 1408/71 относно прилагането на разпоредбите за социалното осигуряване спрямо работниците и членовете на техните семейства, които се придвижват в ЕО. През 2004 г. е приет нов Регламент 883/2004
 относно координация на системите за социална сигурност, който в значителна степен кодифицира много богатата съдебна практика по прилагането на уредбата от 1971 г. Той е изменен с Регламент 988/2009
, Регламент 1231/2012
 и Регламент 465/2012
. Те намират приложение и по отношения на Швейцария, Норвегия, Лихтенщайн и Исландия. По отношение на гражданите на трети страни се прилага Регламент 859/2003.
5.1.3. Член 11, § 1 на Регламент 883/2004 налага принципа на „местоизпълнението” на трудовата престация – приложим е режимът на държавата, в която се осъществява трудовата дейност. Предвид спецификите на материята са допустими редица изключения (за трудова дейност по-кратка от 2 години или осъществявана в няколко различни ДЧ, приложимост на режима на държавата, на която работникът е гражданин, ако работи в трета страна и т.н.). Водещата цел на съюзния законодател е да се прилага уредба по начин, който „да не разубеждава работника” да осъществи своята трудова мобилност.
5.1.4. Член 4 на Регламент 883/2004 естествено потвърждава водещата роля на принципа на равно третиране („същите права и задължения, като гражданите на приемащата ДЧ”. Съдът приема, че всяка дискриминация – директна или скрита – е напълно забранена
.
5.1.5. Много съществена особеност е обаче, че за нуждите на уредбата относно социалното осигуряване релевантните вторични правни източници боравят със собствено съдържание на понятията „работник”
, „член на семейството”
 (чл. 2 на Регламент 883/2004 включва например всички възходящи), като чл. 1, т. „i” на Регламент 883/2004 препраща изрично към понятието по приложимата национална правна уредба.
5.1.6. Разпоредбата на чл. 48, б. „b” изрично гарантира получаването на полагаеми социалните плащания
 (напр. за безработица или болест) и от лицата, които пребивават в друга ДЧ, макар да е възможно предвиждането на различни условия
.
5.1.7. Едно от най-съществените права е свързано със сумирането на осигурителните стажове, придобити (натрупани) в различни ДЧ – чл. 48, б. „а” ДФЕС и чл. 5 и 6 на Регламент 883/2004
. Може без преувеличение да се приеме, че именно това право е един от най-съществените мотиви за осъществяване на трудова мобилност на гражданите от държави с по-немощни социално-осигурителни системи…
5.2. Други социални права. 
5.2.1. Разпоредбата на чл. 7, § 2 на Регламент 1612/68 е рамкова: мигриращият работник „има право на същите социални… предимства, както работниците местни граждани”. „Социални предимства” ще са всички, които са свързани пряко или косвено с трудовия договор или нямат връзка с него, но имат отношение към социалното положение на работника, напр. във връзка с неговото пребиваване на съответната територия – „доколкото са годни да улеснят неговата мобилност в рамките на вътрешния пазар”
. Тук ще попаднат всички социални помощи
, достъп до всички образователни форми (най-вече на членовете на семейството) и свързаните с това плащания (стипендии и др.)
, помощи за майчинство
 и дори помощи за погребение
 и т.н..
5.2.2. Най-общо, според изобилната и прилагаща много разширително тълкуване съдебна практика става дума за „всяко социално благо, което може да има връзка с или като последица” равноправното социално положение на работника от друга ДЧ. Разбира се, разграничението между различните видове социални и икономически права е трудно и във всички случаи условно, както и разграничението между социално-икономическите права, които са пряко свързани с трудовото правоотношение (като осигурителните), и тези, за които не може да се установи пряка връзка
. Чл. 7, § 2 на Регламент 1612/68 не прокарва разграничение: „същите социални и данъчни предимства”. Става дума за неопределим кръг права, за които дори съдът, макар и с изобилна практика, не може да осигури изчерпателен каталог. В опита си да очертае общата рамка, той приема, че приложното поле на правния режим обхваща „всички права, които, независимо дали са свързани с трудовия договор или не, са признати общо за националните работници по силата на обективното им качество на работници или по силата на простия факт на местоживеенето им на съответната територия, и чието прилагане и по отношение на работниците, граждани на други ДЧ, изглежда годно да улесни тяхната мобилност в рамките на Общността (вътрешния пазар – б. м.)”
.
5.2.3. Доколкото чл. 3 на Регламент 883/2004 дава определена рамка, най-съществен за съдебната практика е въпросът за правата, които не са изрично предвидени в тази разпоредба. От съществена важност тук е крайъгълното решение по делото Martinez Sala
 от 1998 г. То отваря ватата за решаващото произнасяне за „гражданството като основен статус” по делото Grzelzyik
 от 2001 г. 
5.2.4. Съдът приема обаче, че по отношение на  правото на социални помощи вторичната права уредба прави разграничение между: лицата с право на постоянно пребиваване (имащи право според чл. 16, § 1 на Директива 2004/38); лицата с право на пребиваване до 3 месеца (чл. 7, § 1, б. „с” и чл. 14, които трябва да „разполагат с достатъчно средства”, но се изисква конкретна преценка на обстоятелствата, за да се установи дали лицето става „тежест за социалната система на приемащата държава”) и лицата с право на пребиваване по-малко от 3 месеца (чл. 24, § 2).
5.3. Права, свързани с данъчното облагане. Че това е особено чувствителна за държавите-членки материя е известно и пролича и в последните месеци на 2012 г., когато се обсъждаше нов пакет мерки за гарантиране на финансова стабилност в евро-зоната в следствие на дълговата криза от 2011-2012 г. (засегнала в най-голяма степен Гърция). Данъчната политика е компетентност, която ДФЕС след ревизията от ЛД не определя като „поделена” по чл. 4), а без да я споменава изрично, се включва в  „икономическите политики”, които ДЧ „координират”, а ЕС „приема общите насоки” (чл. 5 ДФЕС). В същото време различията в режимите на данъчното облагане се оказват годни съществено да препятстват свободното движение на работна сила (по отношение на движението на стоки и капитали въпросът е решен относително по-лесно). Съдът в Люксембург намира неведнъж повод да установи дискриминационни последици
. Отново централно място в доктрината на съда заема принципа на пропорционалност на националните мерки
 и най-вече принципът на недискриминация.
5.3.1. По смисъла на чл. 45, § 3 ДФЕС работникът чужденец е приравнен на гражданите на приемащата държава и това изискване за еднакво третиране отхвърля „не само явните забрани, основани на гражданството, но и всички други форми на дискриминация, които, чрез прилагането на други критерии за разграничение, довеждат в крайна сметка до същия резултат"
.
5.3.2. Според чл. 7, § 2 работникът „има право на същите социални и данъчни предимства, както работниците местни граждани”.
5.3.3. Зачитането на принципа за недискриминация е гарантирано от чл. 7, § 4 на Регламент 1612/68, който обявява за нищожна „всяка клауза на колективен или индивидуален договор или на друго колективно споразумение..., ако установява или позволява
 дискриминационни условия спрямо работниците – граждани на друга ДЧ".
5.3.4. Работникът-мигрант е равнопоставен на местните граждани във всичко, свързано с постъпването на работа
 и условията на труд, и в частност „в материята на заплащането, освобождаването от работа и повторното възстановяване на работа, ако е останал безработен".
5.3.5. Регламентът предвижда също, че работникът чужденец се ползва от същите социални и данъчни облекчения, като местните работници. 
5.3.6. Съ​дът в Люксембург е приел, че социалните и данъчните предимства, полагащи се на мес​тните работници, се полагат и на работниците от други ДЧ, дори кога​то не са изрично записани в трудовите им договори, щом като се явяват средство, улесняващо тяхната мобилност
. По отношение на данъците той е отхвърлил като недопустима наци​онална правна норма, която изисква постоянно местожителство на съот​ветната територия като предпоставка за намаляване на данъците
.
5.4. Други граждански права: език, име, свидетелство за правоуправление и т.н.

Тези права, разбира се, не могат да бъдат определени като „икономически”. Основанието за разглеждането им именно тук обаче е директната им връзка с правото на свободно движение, на което представляват проявление или продължение.
5.4.1. Изискването за използване на езика на приемащата държава или представянето на документ за владеене на език могат да бъдат валидни (а не дискриминационни или непропорционални) само ако специфични особености на осъществяваната дейност го налагат и като се прилагат еднакво спрямо местните лица и гражданите на други ДЧ. Не може да се изисква свидетелство за владеене на езика на приемащата ДЧ, ако такова не се изисква от нейните граждани. Непропорционална мярка или скрита дискриминация ще е всяко условие, на което гражданите на друга ДЧ ще отговорят много по-трудно, ако то не е пряко свързано с характера на осъществяваната дейност (напр. ако не се изисква интензивна или специфична комуникация с граждани и т.н.). И обратно, в специфични ситуации (съдебно производство) трябва да е възможно гражданинът на друга ДЧ да използва националния си (само официален на някоя ДЧ) език
.
5.4.2. Принципът на недискриминация се отнася дори за такива наглед малозначителни права, като правото да се използва валидно издадено в националната ДЧ свидетелство за правоуправление. Съдът в Люксембург прогласява ясно, че всяка мярка – дори изразяваща се в изискване за подмяна на валидно свидетелство от друга ДЧ с такова, издадено в приемащата ДЧ – е непропорционална и като такава представлява скрита дискриминация, която може да „разубеди” гражданина да осъществи своята мобилност
.
5.4.3. В много знаковото дело Cowan
 интеграционният съд определя (наглед даже озадачаващо) „защитата на физическата цялост” на лицата като „венец” на свободата на движение – разбиране, потвърдено и в Martinez Sala
.
5.4.4. Правото на лично (фамилно) име е право, по повод което съдът успява да произнесе значими изводи. В също знаковото дело Garcia Avello
 от 2003 г. генералният адвокат настоява, че определянето на име на децата (които не осъществяват свобода на движение) засяга пряко и техните родители (които се „придвижват”), докато съдът приема, че самите деца, като граждани на ЕС (граждани на Испания), имат ненакърними лични права във всяка друга ДЧ (Белгия) – и една ДЧ не може да ограничава последиците от притежаването на гражданството на друга ДЧ (вкл. по отношение определянето на фамилното име). От това може да се направи изводът, че всички елементи на персоналния статус („лични права”), произтичащи от правната система на една ДЧ, са защитени в друга ДЧ при осъществяването на свободно движение.
6. Допълнителни съображения относно приложението на принципа на равно третиране
По смисъла на чл. 45, § 3 ДФЕС работникът чужденец е приравнен на гражданите на приемащата държава и това изискване за еднакво третиране отхвърля „не само явните забрани, основани на гражданството, но и всички други форми на дискриминация, които, чрез прилагането на други критерии за разграничение, довеждат в крайна сметка до същия резултат"
.

6.1. Това се отнася например за вземането предвид на местожителството като критерий за приложението на националното право или за предоставянето на някаква привилегия – фактът на различното третиране на гражданина на друга ДЧ, не защото няма гражданството на приемащата страна, а защото няма местожителство в нея, може да се разглежда като дискриминация, която се счита забранена
.
6.2. Според чл. 45, § 2 забраната за дискриминация засяга наемането на работа, възнаграждението и всички други условия на труд, но именно Регламент 1216/68 (чл. 7 и 8) и съдебната практика позволяват точното прецизиране на приложното поле на този принцип
.
6.2.1. Особено красноречиво е поставянето и на помощите за майчинство в приложното поле на чл. 7 на Регламента, респ. на забраната за неравнопоставеност по чл. 45
. Според СЕО дискриминация може да съществува дори когато правната норма не прави никаква разлика между местни гражда​ни и чужденци и ги поставя при напълно еднакви условия, ако тези условия са по своята същност такива, че за чужденеца ще е значително по-трудно да отговори на тях, отколкото за местния гражданин
. 
6.2.2. Работникът мигрант е равнопоставен на местните граждани във всичко, свързано с постъпването на работа
 и условията на труд, и в частност „в материята на заплащането, освобождаването от работа и повторното възстановяване на работа, ако е останал безработен".
6.2.3. Регламентът предвижда също, че работникът чужденец се ползва от същите социални и данъчни облекчения, като местните работници, като по отношение на социалните облекчения и придобивки, принци​път на еднакво третиране обхваща не само условията по трудовия дого​вор, но и такива, които не са пряко свързани с него, като например пра​вото на намаление по жп-линиите
. Разширителното тълкуване е основателно, доколкото в противен случай гражданинът на ЕС би могъл да бъде разколебан дали да упражни свободата на движение, ако ще бъде поставен в по-неблагоприятно материално положение от мест​ните работници
. По същия начин се разглеждат и разпоредбите, гарантиращи минимални средства за съществуване, съгласно местното зако​нодателство
, както и правото на престой не само на съпругата (съпруга) на работещото лице, но и на постоянния партньор, с който живее без брак и който също няма местно гражданство
, или пък правото на стипендия за професионална квалификация
.

6.2.4. Съ​дът е приел, че социалните и данъчните предимства, полагащи се на мес​тните работници, се полагат и на работниците-мигранти от други ДЧ, дори кога​то не са изрично записани в трудовите им договори, щом като се явяват средство, улесняващо тяхната мобилност
. По отношение на данъците, СЕО е отхвърлил като недопустима наци​онална правна норма, която изисква постоянно местожителство на съот​ветната територия като предпоставка за намаляване на данъците
.
6.2.5. В същото време обаче се прави отчетливо разграничение между тези граждани на друга ДЧ, които работят в приемащата ДЧ, и такива, които се придвижват по територията й, за да търсят работа, но още не работят. Това, че последните предприемат необходимите действия, за да намерят работа или да постъпят на работа, все още не е достатъчно, за да се пол​зват от социалните привилегии и придобивки, предвидени за работещите в тази страна
.
6.2.6. Работникът чужденец е напълно равнопоставен на местните работници по отношение на професионалното образование и преквалификация. СЕО определя, че „достъпът до професионално образование благоп​риятства свободното движение на хората в цялата Общност, позволявай​ки им да получат квалификация и да развият своите лични качества в тази ДЧ, която предлага съответно най-подходящата специализация"
.
6.2.7. Принципът за еднакво третиране обхваща според чл. 8 на Регламента и синдикалните права – в същата степен като местните лица работниците чужденци могат да членуват в синдикални организации и да упражняват синдикални права, вкл. и право да избират или да бъдат избирани в синдикалните органи. Това право обхваща всички обществени организации, които, макар да не са чисто синдикални, упражняват функ​ции, свързани със защитата или представляването на работещите
.
6.2.8. Принципът на равно третиране следва да се прилага и по отношение на евентуално наказателно преследване на гражданите. Ясна индикация за това дава на 19 март 1998 г. по делото Bickel
 генералният адвокат Якобс. По делото Aitor Oteiza Olazabal
 в т. 43 на мотивите си интеграционният съд приема, че една национална мярка, ограничаваща някоя от основните свободи, предвидени в Договорите, не може да бъде оправдана и не съответства на принципа на пропорционалност на националните мерки. Този принцип изисква всяка национална мярка да съответства на необходимото за реализиране на целта, която преследва, без да го надвишава. Няма съмнение, че и правата на човека, сред тях и правата на гражданина, са фундаментални, някои от тях предвидени самостоятелно в Договорите, други произтичат от съдебната практика и от качеството гражданин на ЕС. В компетентността на националните съдилища е да контролират и установят дали конкретно предприетите мерки реално съответстват на конкретното поведение, дали то представлява реална и достатъчно сериозна заплаха за обществения ред и сигурност. Пак на националните съдилища тежи преценката дали тези мерки зачитат принципа на пропорционалността. 

6.2.9. Особено съществен е проблемът с депортирането на лица. В разгара на скандала с депортирането на роми – български и румънски граждани – от Франция, на  31 август 2010 г. френският съд, който (като всеки съд на ДЧ) на общо основание е съд по прилагането на съюзното право и като такъв следи освен за правилното прилагане на правото на ЕС и за спазването на принципа на пропорционалността, прие, че незаконното обитаване на поземлен имот не представлява заплаха за обществения ред. Това бе едно ярко проявление на принципа за пропорционалност – съдът установи несъответствие на предприетата мярка с преследваната цел. Което обосновава недопустимост на предприетите спрямо съюзните граждани (българи и румънци) ограничения.

В т. 45 на своето решение френският съд напомня, че първичното и производното право на ЕС не се противопоставят на една национална мярка срещу мигриращ работник (следователно и гражданин на ЕС) с полицейски или административен характер, ограничаваща правото му на пребиваване на част или цялата на територия на страната, ако мотивите (обществен ред и обществена сигурност) се основават на личното поведение на индивида и са оправдано приложими. Както и ако тези мотиви не могат да доведат до никаква друга мярка, освен забрана за пребиваване, и изискват отдалечаване от територията на страната. Освен че налага индивидуален подход спрямо всеки отделен гражданин, съдът изисква тази мярка да е единствено законосъобразно приложимата и налага условието аналогични мерки да се прилагат и спрямо собствени граждани. 
7.3. Автономия на правата на гражданите на ЕС.  Съдът на ЕС е постоянен в разбирането си, че редица права произтичат пряко от качеството „гражданин на ЕС”.
7.3.1. Така например то включва и мигриране с цел потребление на стоки или услуги. Така например в решението Ian William Cowan c/ Trésor public
 Съдът на ЕО задължава държавата, в която едно лице е пребивавало като потребител на услуги, да го обезщети съгласно националното право за претърпяна злополука. От което следва, че не се допуска никаква диференциация между граждани на приемащата държава и мигриращи потребители на стоки и услуги. И въпреки че това заключение на съда следва от годините на налагането на общностната политика по либерализиране на пазара, днес спокойно можем да установим, че също става дума за ненакърнимо право на европейския гражданин. Право, което прави гражданина на всяка отделна ДЧ, пребиваващ на територията на друга, равен на нейните собствени граждани.
7.3.2. Като цяло съдържанието и реализацията на правото на свободно движение на лицата в ЕС са предмет на особено внимание и богата регламентация във вторичното законодателство на ЕС. Както стана ясно по-горе, те са повод и за значителна съдебна практика в продължение вече на пове​че от четири десетилетия (най-вече след регламента от 1968 г.). Прилагането на това право отдавна е утвър​дена правна реалност в страните от ЕС, а възприемането им в страните – кандидатки за членство (и, разбира се, в България преди присъединяването) е едно от съществените изисквания (като важна част от обхвата на Acquis communautaire – Acquis de l’Union или Union’s acquis). 
8. Проявление на принципа на недискриминация по отношение на равенството между мъжете и жените 
8.1. Разпоредба на чл. 19 ДФЕС е рамкова и забранява всички други форми на дискриминация – основана на „различията” в:
· пола;

· расата или етническия произход;

· религията или убежденията;

· наличието на физическо или умствено увреждане;

· възрастта;

· сексуалната ориентация.
8.1.1. Това са основните, типичните, форми на дискриминация, изброяването все пак не може да бъде изчерпателно, въпреки че такова впечатление създава редакцията на разпоредбата. Недопустима например ще е и дискриминация (от страна на работодател или орган на власт) спрямо лица, изразяващи различно спортно пристрастие, различно виждане за някои събития (историческо минало, ядрена енергия, външнополитически въпроси, ксенофобия и т.н.) и т.н., които не попадат формално в разбирането за „убеждения”.
8.1.2. Редакцията на разпоредбата на чл. 19 ДФЕС обаче има някои особености: 
· не е закрепена изрична „забрана”, а „правомощие” („в рамките на закрепените области на компетентност на ЕС”) – за приемане на „необходимите мерки за борба с”. Така премахването на посочените видове дискриминация се очертава като „цел” (арг. и от изричната формулировка по § 2);

· При това поради спецификата на материята е предвидено изключение от правилото за осъществяване на нормотворческата власт в ЕС по „обикновената законодателна процедура” (съвместно приемане на акт от ЕП и Съвета – виж чл. 289 ДФЕС) и предвижда прилагане на „специална” процедура („консултиране” с ЕП, единодушие в Съвета).
· ЕП и Съвета могат (§ 2) да приемат „мерки за стимулиране”
 в „подкрепа на действията на ДЧ”, което означава, че ДЧ запазват по принцип за себе си осъществяването на политика по премахване и забрана на въпросните видове дискриминация. Съюзът е лишен от правото да осъществява „хармонизация” на националните норми – той може само да „стимулира”, като „приема основните принципи”.
· Иначе казано: по обикновената законодателна процедура СМ и ЕП могат да „насърчават” ДЧ за приемане на мерки, а по специалната процедура (СМ – с единодушие, т.е. с пълно съгласие на всички ДЧ) могат да се приемат и мерки на съюзно равнище, което и неведнъж е направено (виж т. 8.2.).
8.2. Сред изрично забранените форми на дискриминация по чл. 19 ДФЕС специално внимание, като най-пряко свързани с правото на свободно движение (не случайно посочена на първо място в изброяването), изискват именно правата, произтичащи от принципа на равенство между мъжете и жените (или дискриминация на основание на пола)
. 
8.2.1. Според еднозначна и категорична практика на интеграционния съд в Люксембург още от 1978 г.
 зачитането на основните права на човешката личност е част от общите принципи на общностното право, които то е предназначено да защитава” и „не може да има съмнение, че всяка дискриминация на основание на пола е част от тези основни права”.
8.2.2. Проблемите относно нееднаквото третиране на мъжете и жените са и може би най-често пораждащите ежедневни проблеми на практика – нежелание на работодателя да ангажира жени в детеродна възраст (заради предполагаемото често отсъствие от работа), нееднакво заплащане за еднаква дейност, необосновани предпочитания към единия пол (напр. към жени-стюардеси или мъже-шофьори) и т.н. 
8.2.3. В същото време това право (принцип) от една страна е житейски пряко свързано с осъществяването на свободно движение (право на труд в друга ДЧ), но от друга страна е напълно независимо от него (прилага се, и то практически много по-често, и без каквото и да било придвижване, в „изцяло вътрешни ситуации”) и по-общо изобщо от въпроса за притежаването или не на гражданство на ЕС (т.е напълно равно и по отношение на законно пребиваващите в ЕС граждани на трети страни).
8.2.4. Чл. 8 ДФЕС закрепва като трансверсална (обхващаща всички политики) дейност на Съюза премахването на неравенството (във всички форми) и насърчаването на равенството между мъжете и жените.
8.2.5. Поради особената му важност, принципът на равно третиране на мъжете и жените е закрепен и в чл. 2 ДЕС (преди в чл. 3 ДЕО) – „ценностите на равенството” (първо изречение) и „равенство между мъжете и жените” като основна характеристика на европейското общество (второ изречение).

8.2.6. Член 3 ДЕС изрично определя (в § 3, ал. 2) като основна дейност на ЕС „борбата срещу дискриминациите” (вкл. на основата на пола) и „насърчаването… на равенството между мъжете и жените”. Може да се приеме, че равенството между мъжете и жените е едновременно ценност и цел на ЕС, на целия интеграционен процес.
8.2.7. Хартата за основните права (чл. 23) изисква „равенството между жените и мъжете да бъде гарантирано във всички области”, но изрично посочва (като практически най-проблемни или типични области на нарушение): 
· „заетостта” (равен достъп до работни места),
· „труда” (всички условия на труд – работно време и т.н.) 
· и „възнаграждението”.
Разбира се, изрично се допуска възможност за прилагане или приемане на мерки, предвиждащи специфични предимства в полза на „по-слабо представения пол”. Те могат да бъдат различни по отношение на различните професии или дейности – равенството между мъже и жени не трябва да се разбира само като закрила на жените (традиционно, но инерционно считани за „по-слабия пол”)…
8.2.8. Директива 2006/54 обобщава политическата философия на съюзния законодател, като изрично потвърждава (в преамбюла), че „равенството между мъжете и жените е основен принцип на общностното право”.

8.3. Поради своята особена важност, проблематиката е доуредена в чл. 157 ДФЕС (при това именно в Дял Х, посветен на „социалната политика”). Разпоредбата е посветена само на един – може би практически на-важният – аспект: принципа за равно заплащане на мъжете и жените. 

8.3.1. Става дума за право, издигнато в „принцип” – и според категорична практика на СЕС още от 1976 г.
 нормата проявява вертикален
 директен ефект (задължение на ДЧ, представляващо субективно право на частните лица, защитимо пред национален съд) и дори хоризонтален директен ефект (когато дискриминацията, осъществена дори от частен работодател, се основава директно на законова норма или колективен трудов договор).
8.3.2. Прилага се по отношение на всяка ситуация, когато лица от различен пол осъществяват „равен труд” или „труд с равна стойност” (като на националния съдия тежи задачата да установи еднаквостта на престацията).

8.3.3. Под „заплащане” според § 2 се разбира „обичайната основна или минимална заплата или надница, както и всяка друга придобивка в пари или натура, изплатена пряко или непряко от работодателя на работника за неговия труд”. Тази разпоредба е особено ярък пример за изчерпателна уредба и изрично дефиниране на равнище първични източници (Учредителни договори
) и ярко свидетелства за практическата и социална важност на проблема.
8.3.4. Детайлно е уредено и разбирането за „равно” заплащане (с повторението „без дискриминация”) – §  2.
8.3.5. В изпълнение на предписанието за необходими мерки по чл. 157 ДФЕС (чл. 141 ДЕО) през 1975 г. е приета Директива 74/117 относно сближаването на законодателствата относно прилагането на принципа за равно заплащане
.
8.4. Постепенно разбирането за равенството между мъжете и жените се разширява от правото на равно заплащане в общ принцип на равно третиране (недискриминация на основата на пола). Изобилната съдебна практика през годините
 е кодифицирана в общата Директива 2006/54 на Съвета и ЕП за прилагането на принципа на равните възможности и равното третиране на мъжете и жените в областта на заетостта и професиите. Директивата изменя редица предходни производни правни източници, а срокът за транспонирането й изчете на 15 август 2008 г. ЕК приема, че Република България е постигнала добро транспониране. Тази директива представлява основният вторичен източник в материята и се опитва да уреди основните проблеми изчерпателно. 

8.4.1. Директива 2006/54 дава защита на принципа на равните възможности и равното третиране на жените и мъжете в областта на заетостта и професиите (чл. 1) и на равно третиране по отношение на;

· достъпа до заетост, включително повишение, и до професионална квалификация;

· условията на труда, включително заплащането;

· професионалните социално-осигурителни схеми.

8.4.2. Директивата закрепва легално дефинициите на всички ключови понятия (чл. 2):
· „пряка дискриминация“;

· „непряка дискриминация“;

· „тормоз“;

· „сексуален тормоз“;

· „заплащане“

· и „професионални социално-осигурителни схеми“.
8.4.3. Европейската комисия проявява видима активност по отношение на транспонирането на релевантните директиви и спазването на цялата интеграционна правна уредба от всички ДЧ. Тя завежда множество дела за различни нарушения, по-често за национални мерки, представляващи скрита дискриминация (напр. лишаването на жените от достъп до определени професии с мотив да бъдат защитени
). Комисията принуждава някои ДЧ дори да денонсират отделни конвенции на Международната организация по труда
.
8.5. Основни производни правни източници относно правото на свободно движение. 

8.5.1. През 70-те години интеграционният законодател обръща специално внимание на този очертал се като практически много важен проблем:

· Директива 75/117 за сближаване на законодателствата на ДЧ относно прилагането на принципа за равно заплащане;

· Директива 76/207 за прилагане на принципа на равното третиране на мъжете и жените по отношение на достъпа до заетост, професионална квалификация и развитие, и на условията на труд;

· Директива 79/7 за прогресивно прилагане на принципа на равното третиране на мъжете и жените в сферата на социалното осигуряване;

· Директива 86/378, изменена с Директива 96/97 за прилагане на принципа на равното третиране на мъжете и жените в професионалните социалноосигурителни схеми;

· Директива 86/613 за прилагане на принципа на равното третиране на мъжете и жените, които извършват дейности в качеството на самостоятелно заети лица, включително и в сектора на земеделието, както и за закрила на самостоятелно заетите жени по време на бременност и майчинство и др.;

8.5.2. Правната уредба претърпя значително развитие в последното десетилетие:

· Директива 2002/73 за изменение на Директива 76/207 за прилагането на принципа на равното третиране на мъжете и жените по отношение на достъпа до заетост, професионално обучение и повишаване, и условията на труд; 

· Регламент 806/2004 относно интегрирането на равенството между половете в политиката на ЕС за сътрудничество и развитие като цяло и приемане на конкретни мерки за подобряване на положението на жените;

· Директива 2004/113 относно прилагане на принципа за равното третиране на мъжете и жените по отношение на достъпа до стоки и услуги и предоставянето на стоки и услуги;

· Директива 2006/54 за прилагането на принципа на равните възможности и равното третиране на мъжете и жените в областта на заетостта и професиите (преработена): за да засили правната сигурност и яснота в прилагането на принципа на равнопоставеност, Директивата кодифицира Директива 75/117 за равното заплащане; Директива 76/207 (изменена с Директива 2002/73); Директива 86/378 (изменена с Директива 96/97) за равното третиране в социалноосигурителните схеми и Директива 97/80 относно тежестта на доказване в случаите на дискриминация, основана на пола.

8.5.3. Изключително съществена роля отново изиграва интеграционният съд в Люксембург – като най-знакови обикновено се разглеждат няколко решения, постановени в рамките на две десетилетия:

· по делото Defrenne ІІ
 съдът признава директният ефект на принципа на равното заплащане за мъжете и жените и определя, че той е приложим не само към действията на държавните органи, но и към всички споразумения, чиято цел е колективно регламентиране на наемния труд;

· по делото Bilka
 съдът преценява, че мярка, която изключва работници на непълен щат от професионална пенсионна схема, представлява „косвена дискриминация“ и следователно противоречи на член 119, ако засяга далеч по-голям брой жени, отколкото мъже, освен ако не може да се докаже, че изключването се основава на обективно обосновани фактори, които нямат връзка с дискриминацията по пол.

· по делото Barberот
 съдът преценява, че всички форми на професионална пенсия представляват трудово възнаграждение по смисъла на член 119 ДЕИО и поради това към тях се прилага принципът на равното третиране; мъжете следва да имат възможност да упражняват пенсионните си права или правата за наследствена пенсия на същата възраст, както техните колеги жени;

· по делото Marschallот
 съдът обявява, че интеграционната правна уредба допуска действието на национални разпоредби, които изискват, в отрасли с по-малко работещи жени, отколкото мъже, да се дава предимство на жените кандидати („положителна дискриминация“), при условие, че предимството не е автоматично и че се гарантира оценяване на мъжете кандидати, без те да бъдат априорно изключвани.
� Тази разпоредба на директивата също прави типична кодификация на категорична съдебна практика – още от CJCE, 1976, Royer, 48/75.


� CJCE, 1991, Commission c/ Pays Bas, 68/89.


� CJCE, 2002, MRAX, C-459/99, Rec. I�6591, за това дело виж и по-нататък.


� CJCE,1999, Wijsenbeek, С-378/97.


� Или, разбира се, които искат да упражняват свободна дейност, или да предоставят услуги (чл. 1 на Директива 73/148).


� За разлика от „работника”, лицето, което „се установява или предоставя услуги”, получава възнаграждение (доход, контрапрестация), без да е в положение на подчинение или зависимост от другиго (работодател) – CJCE, 1996, Asscher, 48/75. Чл. 7 на Директива 2004/38 ги нарича „самостоятелно заети лица” (българският превод обаче не е добър).


� CJCE, 1976, Royer, 48/75.


� CJCE, 1991, Antonissen, C-292/89, Rec. I-745, p. 21; CJCE, 1997, Commission c/ Belgique, C-344/95, Rec. I-1035, p. 17.


� Виж също CJCE, 2002, MRAX (Mouvement contre le racisme, l'antisémitisme et la xénophobie ASBL), C-459/99, Rec. I�6591, p. 74.


� CJCE, 2004, Collins, C-138/02.


� CJCE, 1991, Antonissen, C-292/89, Rec. I-745. Белгия също е била осъдена за разпоредба, според която гражданите на ЕО, които не са намерили работа до края на един тримесечен срок, автоматично ще получат нареждане да напуснат страната – CJCE, 1997, Commission с/ Belgique, 334/95.


� Регламент 1251/70 на Комисията от 29 юни 1970 г. за работниците (JO, 30. 6. 1970 г., L. 142), Директива 75/34 от 17 декември 1974 г. за свободните професии (JO, 20. 1. 1975 г., L 14). Освен това Комисията приема през май 1989 г. препоръка за държавите-членки относно „европейските граждани над 60-годишна възраст" (JO, 27. 5. 1989 г., L.144).


� CJCE, 1993, Tsiotras, 171/91.


� CJCE, 2004, Collins (Brian Francis Collins contre Secretary of State for Work and Pensions), C-138/02.


� CJCE, 2008, Jacqueline Förster, C-158/07.


� CJCE, 2002, D’Hoop, C-224/98, Rec. I-6191.


� Лош български превод, има се пред вид „след края на трудовото правоотношение”. Припомням, че в същата разпоредба шокира лошият превод в израза „регламентите, съставени от Комисията”… Това се получава, когато преводният екип използва само един референтен език: на английски е drawn up, което евентуално може да подведе неподготвения преводач, но на френски е „établis” – „приети”…


� JOCE, 2006, L 112/9.


� Проблемът възниква в случаите с пенсионери от държави, като България…, в които пенсиите са далеч от закрепените в други държави-членки изисквания за минимални средства…


� Потвърждавам виждането си, че и тук, както навсякъде в материята, на български език е по-уместно да се използва изразът „пребиваване”, вместо „престой”, което има по-ограничен смисъл.


� СЕО е категоричен: „притежаването на такъв документ трябва да се счита не като конститутивен, а като констативен факт” CJCE, 1976, Royer, 48/75, р. 33. Генералният адвокат по делото дори прави сравнение с правото на свободно движение на стоки.


� Правото на пребиваване трябва да бъде признато, ако личната карта е в срок на дейст�вие, дори ако в приложение на законодателството на ДЧ, която я е издала, тази карта не позволява на собственика и да напуска нейната територия (CJCE, 1991, Giagonidis, 376/89).


� CJCE, 1976, Royer, 48/75.


� CJCE, 2005, Commission с/ Espagne, С-157/03


� CJCE, 2002, MRAX (Mouvement contre le racisme, l'antisémitisme et la xénophobie ASBL), C-459/99, Rec. I�6591, p. 60.


� CJCE, 1998, Martínez Sala / Freistaat Bayern, C-85/96, Rec. I-2691.


� CJCE, 1976, Royer, 48/75.


� Изобилна практика – CJCE, 1976, Watson et Belmann, 118-75, Rec. 1185; CJCE, 1989, Messner, C-265/88, Rec. 4209.


� Белгия е била осъдена за това, че е издала документ за пребиваване на работници, чийто престой не превишава 3 месеца, както и на сезонни работници и че за това е трябвало да се плаща такса (CJCE, 1997, Commission c/ Belgique, C-344/95, Rec. I-1035).


� CJCE, 1988, Bergemann, 236/77; CJCE, 1988, Ledoux, 127/86.


� CJCE, 1991, Giagonidis, 376/89.


� CJCE, 1998, Martínez Sala / Freistaat Bayern, C-85/96, Rec. I-2691.


� CJCE, 1995, Vougioukas, C-443/93, Rec. I-4033.


� ОВ, 7. 6. 2004 г., L 200/1.


� ОВ, 30. 10. 2009 r., L 284/43. 


� ОВ, 20. 12. 2012 г., L 350/1.


� ОВ, 8. 6. 2012 г., L 149/4.


� CJCE, 1991, Commission c/ France, C-294/89; CJCE, 2002, Maaheimo, C-333/00, Rec. I-10087; CJCE, 2006, Chateignier, C-346/05, Rec. I-10951 и мн. други.


� CJCE, 1998, Martínez Sala / Freistaat Bayern, C-85/96, Rec. I-2691, р. 36.


� Особено съществен принос на знаменития генерален адвокат Тезауро – CJCE, 1996, Cabnis-Issarte, C-308/93, Rec. I-2097.


� В българския превод „изплащане на обезщетения”?!...


� Напр. относно пенсиите CJCE, 2004, Skalka, C-160/02, Rec. I-05613; относно помощите за безработица CJCE, 2006, De Cuyper, C-406/04 и др.


� По отношение на изчисляването на пенсия виж напр. CJCE, 2002, Kauer, C-28/00, Rec. I-1343.


� CJCE, 1985, Hoeckx, 249/83 и др.


� CJCE, 2001, Grzelczyk, C-184/99, Rec. I�6193; CJCE, 1985, Hoeckx, 249/83; CJCE, 1987, Lebon, 316/85, Rec. 2811.


� CJCE, 1992, Bernini / Minister van Onderwijs en Wetenschappen, C-3/90 Rec. I-1071 и др.


� CJCE, 1982, Reina, 65/81, Rec. 33.


� CJCE, 1996, O’Flynn, C-237/94, Rec. I-2617.


� CJCE, 2002, Gottardo, C-55/00, Rec. I-413.


� CJCE, 1985, Hoeckx, 249/83.


� CJCE, 1998, Martínez Sala / Freistaat Bayern, C-85/96, Rec. I-2691.


� CJCE, 2001, Grzelczyk, C-184/99, Rec. I�6193 – съдът препраща към своето решение по делото CJCE, 1985, Hoeckx, 249/83 по отношение на гарантирания социален минимум, и към делото CJCE, 1998, Martínez Sala / Freistaat Bayern, C-85/96, Rec. I-2691 по отношение на принципа на недискриминация. Виж също CJCE, 2005, Bidar,  C-209/03, Rec. I-2119.


� Напр. CJCE, 2000, Zurstrassen, C-87/99, Rec. I-3337; и специално във връзка със свободното движение наработници CJCE, 2006, Turpeinen, C-520/04, Rec. I-10685.


� CJCE, 2004, Wallentin, C-169/03, Rec. I-6443 относно германски студент, осъществяващ платен стаж в Швеция, и др.


� CJCE, 1974, Sotgiu, 152/73.


� Недобър превод, има се пред вид „предвижда или допуска”…


� В решението си от 15 октомври 1987 г. по делото CJCE, 1987, Heylens, C 222/86, Rec. 4097 СЕО установява, че свободният достъп до работа е основно право, установено директно в ДЕО за всички работници в Общността. То трябва да се спазва стриктно и всички пречки пред равното третиране между местните и чуждите работници трябва да се премахнат.


� CJCE, 1979, Even, 207/78.


� CJCE, 1990, Lair, 175/88.


� CJCE, 1985, Mutsch, C 137/84, Rec. 2681.


� CJCE, 1996, Skanavi, C-193/94, Rec. I-929.


� CJCE, 1989, Cowan,  186/87, Rec. 195.


� CJCE, 1998, Martínez Sala / Freistaat Bayern, C-85/96, Rec. I-2691.


� CJCE, 2003, Garcia Avello, С-148/02.


� CJCE, 1974, Sotgiu, 152/73.


� CJCE, 1972, Marsman, 44/72.


� Директива на Съвета и Европейския парламент от 16 декември 1996 г. предвижда също, че работниците в европейските предприятия, създадени в рамките на свободното пред�лагане на услуги, се ползват най-малкото от задължителните норми на приемащата ДЧ в материята за постъпване на работа и условията на труд (JO, 21. 1. 1997 г.).


� CJCE, 1982, Reina, 65/81.


� CJCE, 1993, Commission с/ Luxembourg, 111/91.


� В решението си по делото CJCE, 1987, Heylens, C 222/86, Rec. 4097 СЕО установява, че свободният достъп до работа е основно право, установено директно в ДЕО за всички работници в Общността. То трябва да се спазва стриктно и всички пречки пред равното третиране между местните и чуждите работници трябва да се премахнат.


� CJCE, 1975, Cristini, 32/75.


� CJCE, 1979, Even, 207/78.


� CJCE, 1985, Hoeckx, 249/83.


� CJCE, 1986, 59/85.


� CJCE, 1988, Reed, 45/86.


� CJCE, 1979, Even, 207/78.


� CJCE, 1990, Lair, 175/88.


� CJCE, 1987, Lebon, 316/85.


� CJCE, 1985, Gravier, 293/83, също и CJCE, 1992, Raulin, 357/89.


� CJCE, 1994, Commission с/Luxembourg, 118/92.


� CJCE, 1998, Bickel, C-274/96. 


� CJCE, 2002, Ministre de l'Intérieur contre Aitor Oteiza Olazabal, C-100/01.


� CJCE, 1989, Cowan,  186/87, Rec. 195.


� Лошата редакция на българския превод („мерките за стимулиране на Съюза”) може да създаде неоснователно предположение, че самият Съюз ще бъде „стимулиран”, докато става дума за обратното – той да стимулира държавите…


� У нас виж единствено в Ирена ИЛИЕВА, Правата на жените и Европейският съюз – в: Трудове по международно право, том 6, Българска асоциация по международно право, С. 2003, стр. 335.


� CJCE, 1976, Defrenne / SABENA (Defrenne II), 43/75, Rec. 455, p. 26-27.


� CJCE, 1976, Defrenne / SABENA (Defrenne II), 43/75, Rec. 455, p. 24. Всъщност решенията на СЕО по казуса Defrenne са общо три – от 1971, 1976 и 1978 г. по три различни преюдициални запитвания от три различни белгийски юрисдикции – виж общия списък на решенията, приложен накрая. 


� За значението и видовете директен ефект виж подробно в Атанас СЕМОВ, Принципи на прилагане на правото на ЕС, Институт по публична администрация, Институт по Европейско право, С., 2007.


� Подобен рядък пример за изчерпателна материална уредба в УД виж напр. по отношение на конкуренцията – чл. 101 или 107 ДФЕС.


� JOCE, 1975, L 45/19.


� Виж напр. ключовите решения по делата CJCE, 1986, Bilka, 170/84, Rec.  1607; CJCE, 1986, Johnston, 222/84, Rec. 1651; CJCE, 1990, Barber / Guardian Royal Exchange Assurance Group, C-262/88, Rec. І-1889; CJCE, 1992, Equal opportunities commission, C-9/91, Rec. I-4297; CJCE, 1993, Thomas (Secretary of State for Social Security / Thomas and others), C-328/91, Rec. I-1247; CJCE, 1999, Sirdar, C-273/97, Rec. I-7403; CJCE, 2003, Schönheit, aff. jointes C-4/02, C-5/02, Rec. I-12575; CJCE, 2006, Cadman, C-17/05, Rec. I-9583; CJCE, 2006, Richards, C-423/04.


� CJCE, 2000, Commission c/ Portugal, C-62/98.


� CJCE, 2005, Commission c/ Autriche, C-203/03. Международните договори на ДЧ трябва да бъдат съобразени с техните задължения по интеграционното право чл. 351, ал. 2 ДФЕС) – подробно виж в Атанас СЕМОВ, Система на източниците на правото на ЕС, УИ „Св. Кл. Охридски”, С., 2009.


� CJCE, 1976, Defrenne / SABENA (Defrenne II), 43/75, Rec. 455, за това дело виж и по-горе.


� CJCE, 1986, Bilka, 170/84, също разгледано по-горе.


� CJCE, 1990, Barber / Guardian Royal Exchange Assurance Group, C-262/88, Rec. І-1889.


� CJCE, 1997, Marschall, C-409/95, виж и по-горе.





PAGE  
Този документ е създаден в рамките на проект „Повишаване на компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

18

[image: image1.png]